b'\n_START_ARTICLE_\nJohannes Varese valitsus\n_START_PARAGRAPH_\nJohannes Varese valitsus ehk nn "rahvavalitsus" oli juunip\xc3\xb6\xc3\xb6rdega v\xc3\xb5imule tulnud NSV Liidu nukuvalitsus Eestis, mis oli ametis 21. juunist kuni 25. augustini 1940. Varese valitsuse koosseis kuulutati v\xc3\xa4lja 21. juuni \xc3\xb5htul kell 22:15 raadio teel. Valitsuse koosseis oli m\xc3\xa4\xc3\xa4ratud 19. juunil Eestisse saabunud Stalini emissari Andrei \xc5\xbddanovi n\xc3\xa4pun\xc3\xa4idete j\xc3\xa4rgi._NEWLINE_Eesti okupeeriti 100 000 N\xc3\xb5ukogude s\xc3\xb5jav\xc3\xa4elase poolt 17. juunil 1940. Seej\xc3\xa4rel lavastati "rahvademokraatlik riigip\xc3\xb6\xc3\xb6re", valiti kiirkorras, mittevabalt ja vastuolus Eesti Vabariigi p\xc3\xb5hiseadusega Riigivolikogu uus koosseis, kuulutati Eesti n\xc3\xb5ukogude sotsialistlikuks vabariigiks ning "otsustati" paluda Eesti vastuv\xc3\xb5tmist NSV Liidu koosseisu. K\xc3\xb5ik need s\xc3\xbcndmused olid tegelikult N\xc3\xb5ukogude Liidu poolt instseneeritud ja lakkamatu s\xc3\xb5jalise j\xc3\xb5uga \xc3\xa4hvardades Eestile peale sunnitud._NEWLINE_21. juunil kell 22:20 vabastas president Konstantin P\xc3\xa4ts N\xc3\xb5ukogude Liidu esindaja Andrei \xc5\xbddanovi ja tema s\xc3\xb5jaj\xc3\xb5udude j\xc3\xb5hkra surve all J\xc3\xbcri Uluotsa peaministri ametist ning nimetas uueks valitsusjuhiks Johannes Vares-Barbaruse._NEWLINE_5. juulil andis Varese valitsus korralduse Riigivolikogu uue koosseisu valimiste kohta. Valimistele kandidaatide esitamise t\xc3\xa4htajaks seati 10. juuli, valimiste p\xc3\xa4evaks m\xc3\xa4\xc3\xa4rati 14.-15. juuli. Valimiste korralduslikuks aluseks oli kehtiv Riigivolikogu valimise seadus. Valitsuse 9. juuli t\xc3\xa4iendav korraldus Riigivolikogu valimiste kohta t\xc3\xa4iendas Riigivolikogu valimise seadust j\xc3\xa4rgmiselt: "Et v\xc3\xa4ltida Riigivolikogu valimiste kasutamist Eesti Vabariigile ja Eesti rahvale kahjulikkude eesm\xc3\xa4rkide huvides, tuleb kandidaatide esitamiskirjade esindajail esitada ringkondade-komiteele hiljemalt 10. juuliks 1940 kell 14 vastava kandidaadi valimisplatvorm. Valimisplatvormi mitte-esitamisel t\xc3\xbchistatakse kandidaadi esitamiskiri ringkondade-komitee poolt"._NEWLINE_14. ja 15. juuli valimised olid tegelikult Eesti T\xc3\xb6\xc3\xb6tava Rahva Liidu kandidaatide poolt h\xc3\xa4\xc3\xa4letamine. V\xc3\xa4ljaspool T\xc3\xb6\xc3\xb6tava Rahva Liitu kandideerinud 80 kandidaadist 17 loobusid "vabatahtlikult", 1 vahistati ja 58 kuulutati valmiskomisjonide poolt "k\xc3\xb5lbmatuks". Peamisteks s\xc3\xbc\xc3\xbcdistusteks oli, et esitatud programm oli kopeeritud T\xc3\xb6\xc3\xb6tava Rahva Liidu programmist v\xc3\xb5i oli provokatiivse sisuga. Kandidaate s\xc3\xbc\xc3\xbcdistati ka kriminaalses, rahvavaenulikus v\xc3\xb5i N\xc3\xb5ukogude Liidule vaenulikus minevikus._NEWLINE_21. juulil v\xc3\xb5ttis vastvalitud Riigivolikogu vastu deklaratsiooni riigiv\xc3\xb5imust Eestis, millega Eesti kuulutati n\xc3\xb5ukogude sotsialistlikuks vabariigiks. 22. juulil esitas Riigivolikogu NSV Liidu \xc3\x9clemn\xc3\xb5ukogule palve Eesti NSV vastuv\xc3\xb5tmiseks NSV Liitu. 6. augustil otsustati NSV Liidu \xc3\x9clemn\xc3\xb5ukogu VII istungj\xc3\xa4rgul Eesti NSV vastu v\xc3\xb5tta NSV Liidu koosseisu. 25. augustil 1940 v\xc3\xb5ttis Riigivolikogu vastu Eesti NSV Konstitutsiooni, millega muudeti senine Riigivolikogu \xc3\x9clemn\xc3\xb5ukoguks. Uuteks k\xc3\xb5rgemateks riigiv\xc3\xb5imu organiteks said Eesti NSV \xc3\x9clemn\xc3\xb5ukogu Presiidium ja Eesti NSV Rahvakomissaride N\xc3\xb5ukogu.'